## EKONADMETANJE



Budući da od sinoć ništa nije okusila, ujutro, na dan odvoza smeća, posudi za otpad neugodno je zakrulilo u želucu i crijevima. Kad se nad njezina gladna usta navirila djevojčica Laura s dvije kućne posude za otpad,  ponadala se slasnim i obilnim zalogajima.

No umjesto obadvije, Laura je u nju ispraznila samo posudu s kostima, limenkama, gumom i plastikom. Ljuske od jaja, kore od banana i listove salate istresla je u novu posudu zelene boje s natpisom Biootpad.

– Ta-ko! – reče Laura. –  Mikroorganizmi će preraditi biotpad u vrlo kvalitetan kompost!

– Kompost? Biootpad? Nikad čula! – naćuli uši  posuda za otpad.

– Otpad završava na deponiju za smeće, trajnom odlagalištu otpada, a biootpad iz gospodarstva i kućanstva nakon kompostiranja  dodaje se tlu kao hrana – objasni  joj veselo posuda za biootpad.

–  Razboljet ću se jedući samo opuške, kovine, pepeo, staklenke i baterije! – snuždi se posuda za otpad.  –  Zar nikad više neću okusiti opalo voće, uvelo cvijeće, suho granje, piljevinu i salamu?!

– Ako otpad i biotpad završe zajedno u tvojem želucu, cijeli  sadržaj postaje smeće – objasni posuda za biootpad i, podižući desni kažiprst,  nastavi:  – Ali, ako se  pažljivo odvoje, bit će manje odlagališta.

– Zanimljivo! – s osmijehom će posuda za otpad. – Na trenutak sam ti pozavidjela. No zapravo svaka od nas, radi zaštite zdravlja  i okoliša, mora pažljivo odraditi posao kako bi ljudima na pravi način postala korisna.

ODGOVORI NA PITANJA!

1. Što je Laura ispraznila u posudu za otpad?
2. Što će mikroorganizmi preraditi?
3. Gdje završava otpad?
4. Gdje završava biootpad nakon kompostiranja?
5. Od čega će se razboljeti posuda za otpad?
6. Kada će biti manje odlagališta?